text: কুমারিত্ব পরীক্ষায় আপত্তি, যা হলো নববধূর পরিবারের
  বিয়ের পরে নববধূর কুমারিত্ব পরীক্ষা নিয়ে আপত্তি তুলেছিল পরিবার। এই অবমাননাকর পরীক্ষার মুখে ফেলতে চায়নি নববধূকে। সেই ঘটনার জের ভুগতে হল গোটা পরিবারকে। গত এক বছর ধরে সামাজিকভাবে বয়কট করা হয়েছে ওই পরিবারকে। ভারতের মহারাষ্ট্রের থানে জেলার ঘটনা এটি। ওই পরিবার কনঞ্জরভট সম্প্রদায়ভুক্ত।
  বাধ্য হয়ে পুলিশের দ্বারস্থ হয়েছে ওই পরিবার। ইতিমধ্যে এই ঘটনার সঙ্গে জড়িত সন্দেহে চারজনের নামে অভিযোগ দায়ের হয়েছে। বুধবার রাতে এদের বিরুদ্ধে থানের অম্বেরনাথ টাউন পুলিশের কাছে অভিযোগ জানানো হয়। পুলিশের কাছে এই বিষয়ে অভিযোগ জানান বিবেক তামাইচিকর।
  তিনি জানান, তার পরিবারকে বয়কট করে রেখেছে তথাকথিত সমাজের মাতব্বররা। কারণ তাঁর পরিবার চায়নি নববধূর ভার্জিনিটি টেস্ট হোক। পঞ্চায়েতের নির্দেশ মেনে তাদের ওপর গত এক বছর ধরে নানা রকম সামাজিক ও মানসিক নির্যাতন করা হচ্ছে বলেও অভিযোগ তাঁর।
  সামাজিক কোনও অনুষ্ঠানেই ডাকা হচ্ছে না তাঁদের। এমনকী তাঁর ঠাকুমা গত সোমবার মারা যাওয়ার পর সম্প্রদায়ের কেউই সেই শ্রাদ্ধানুষ্ঠানে আসেননি। এলাকায় একজনের মারা যাওয়ার পরেও বিয়ের মত নাচগানের আসর বসানো হয়। জোরে জোরে বাজানো হয় মাইক বলে অভিযোগ বিবেকের।
  উল্লেখ্য, একেবারেই মানবিক ও বিজ্ঞানসম্মত নয় এই ভার্জিনিটি টেস্ট। শুধু তাই নয়, ডাক্তারি সিলেবাসে মহিলাদের কুমারিত্ব নিয়ে পুরো একটা অধ্যায় রয়েছে। এই অধ্যায়টিও সমাজে ও হবু ডাক্তারদের মনে লিঙ্গ বৈষম্য জাগিয়ে তুলছে বলে অভিযোগ দীর্ঘদিনের।